‘ভুল করেছি, প্রায়শ্চিত্ত করতে হবে’, তারাতলা বিপর্যয়ের পর তৃণমূল ছাড়লেন প্রাক্তন কাউন্সিলর বিশ্বরূপ দে

কলকাতা: তারাতলা (Taratala) বিপর্যয় ঘিরে রাজনৈতিক তরজা যখন তুঙ্গে, তখনই বড় সিদ্ধান্ত নিলেন কলকাতার ৪৮ নম্বর ওয়ার্ডের প্রাক্তন কাউন্সিলর বিশ্বরূপ দে (Biswarup Dey)। প্রকাশ্য ভিডিও বার্তায় তিনি জানিয়েছেন, তৃণমূল কংগ্রেস ছাড়ার সিদ্ধান্ত নিয়েছেন। তাঁর দাবি, তারাতলার ঘটনায় তিনি গভীরভাবে মর্মাহত। সেই কারণেই দলের সঙ্গে আর নিজেকে যুক্ত রাখতে চান না।

বৃহস্পতিবার বিকেলেও উত্তর কলকাতায় তৃণমূলের একটি কর্মসূচিতে উপস্থিত ছিলেন বিশ্বরূপ। কিন্তু কয়েক ঘণ্টার মধ্যেই প্রকাশ্যে দল ছাড়ার ঘোষণা করেন তিনি। ভিডিও বার্তায় তিনি বলেন, অতীতে অনেক ভুল করেছেন এবং সেই ভুলের জন্য ভবিষ্যতে প্রায়শ্চিত্ত করতে হতে পারে। একই সঙ্গে তাঁর অভিযোগ, দলের গাফিলতির কারণেই তারাতলার মর্মান্তিক বিপর্যয় ঘটেছে।

আরও পড়ুন: বড় সিদ্ধান্ত কেন্দ্রের, বাণিজ্যিক LPG সিলিন্ডারে তুলে নেওয়া হল সব বিধিনিষেধ! কী জানাল সরকার?

বিশ্বরূপের এই সিদ্ধান্তের নেপথ্যে তারাতলা বিপর্যয় নিয়ে সাম্প্রতিক রাজনৈতিক বিতর্ককেই গুরুত্বপূর্ণ কারণ হিসেবে দেখা হচ্ছে। গুদামের নকশা অনুমোদন এবং প্রশাসনিক ভূমিকা নিয়ে বিভিন্ন রাজনৈতিক মহলে যে আলোচনা শুরু হয়েছে, তার মধ্যেই তাঁর এই পদক্ষেপ নতুন মাত্রা যোগ করেছে। তবে এই অভিযোগগুলির বিষয়ে সংশ্লিষ্টদের পক্ষ থেকে পৃথক প্রতিক্রিয়াও সামনে এসেছে।

রাজনৈতিক মহলের একাংশের মতে, দীর্ঘদিন তৃণমূলের সঙ্গে যুক্ত থাকা এক প্রাক্তন জনপ্রতিনিধির এভাবে দল ছাড়ার সিদ্ধান্ত তাৎপর্যপূর্ণ। বিশেষ করে তারাতলা বিপর্যয়কে কেন্দ্র করে যখন দায়-দায়িত্ব নিয়ে চাপানউতোর চলছে, তখন বিশ্বরূপ দে-র এই ঘোষণা আগামী দিনে রাজ্যের রাজনৈতিক আলোচনায় নতুন মাত্রা যোগ করতে পারে।

এখন নজর, তাঁর এই সিদ্ধান্তে রাজনৈতিক সমীকরণে কোনও প্রভাব পড়ে কি না এবং ভবিষ্যতে তিনি অন্য কোনও রাজনৈতিক দলে যোগ দেন কি না।